Ukraina debuterte i Eurovision Song Contest i 2003 og har deltatt 16 ganger. Til tross for få deltakelser har Ukraina vunnet konkurransen to ganger, i 2004 og i 2016. Landets dårligste resultat i Eurovision Song Contest kom på hjemmebane i 2017, da det ukrainske bidraget ble nummer 24 av 26. Siden innføringen av semifinaler i 2004 har Ukraina kvalifisert seg til finalen på samtlige forsøk, det eneste landet som har klart dette. Med to seire, to andreplasser og en tredjeplass er også Ukraina et av de mest suksessrike landene i konkurransen etter årtusenskiftet. Landet har trukket seg fra konkurransen ved to anledninger: i 2015 og i 2019.